**ZAPISNIK 4. REDNE SEJE ŠSFF**

4. redna seja se je pričela v torek, 29. 3. 2022, ob 15.00 v spletnem okolju Zoom.

**Prisotni\_e svetniki\_ce:** Breda Hribernik (namestnica Stefana Stojkoskega), Izidor Ramšak, Hana Kužnar, Luka Oprešnik, Živa Gornik, Sara Svati Sharan, Taja Ivanc, Larina Griessler, Tjaša Šimunić, Nik Keber, Hana Kerin, Pia Zarnik (namestnica Klare Vrabl), Gašper Stražišar, Marja Zakelšek, Lara Oštrbenk, Brina Minca Herlec, Tamara Šterk, Nika Gradišek, Neža Vengust, Gregor Gartner, Nesa Vrečer.

**Drugi\_e prisotni\_e:** Vid Karlovšek (senator), Marko Durdubakov (senator), Miha Slatnar (senator), Jonathan S. Rebetz (prodekan študent), Larissa Muhič (namestnica Tjaše Šimunić), Tim Krhlanko (ŠSFDV).

**Opravičeno odsotni\_e svetniki\_e:** Klara Vrabl, Stefan Stojkoski.

**Dnevni red:**

1. Določitev dnevnega reda,
2. potrditve zapisnikov,
3. volitve in imenovanja,
4. poročilo predsednice ŠSFF,
5. poročilo prodekana študenta,
6. poročilo s Senata FF,
7. poročilo z Upravnega odbora FF,
8. poročila s komisij in odborov,
9. mnenja o pedagoški usposobljenosti visokošolskih učiteljev in sodelavcev,
10. finance,
11. razno.

**Ad 1.**

Določitev dnevnega reda.

Predsednica Brina Minca Herlec odpre 4. redno sejo ŠSFF in pozdravi prisotne. Potrditev dnevnega reda.

**Sklep:** ŠSFF potrjuje dnevni red 4. redne seje ŠSFF.

**Glasovanje: Za:**  20 **Proti:** 0 **Vzdržani:** 0

**Ad 2.**

Potrditve zapisnikov.

Brina Minca Herlec pove, da smo na mail prejeli Zapisnik 3. Redne seje ŠSFF in zapisnika 2. in 3. dopisne seje. Na mail ni prispela nobena pripomba, novih pripomb prav tako ni.

**Sklep**: ŠSFF potrjuje Zapisnik 3. redne seje ŠSFF, Zapisnik 2. dopisne seje ŠSFF in Zapisnik 3. dopisne seje ŠSFF.

**Glasovanje: Za:**  20 **Proti:** 0 **Vzdržani:** 0

**Ad 3.**

Volitve in imenovanja. Točka ni bila izvedena, saj volitev in imenovanj ni bilo. Smo pa preko dopisne seje soglasno sprejeli imenovanja v dve komisiji: Živo Gornik za članico Komisije za informacijski sistem in Klaro Vrabl za članico Skupine za pripravo jezikovne strategije.

**Ad 4.**

Poročilo predsednice ŠSFF.

Seje ŠSUL od zadnje seje ŠSFF ni bilo. Naša fakulteta se je dobro odzvala na situacijo v Ukrajini in organizira različne oblike pomoči študentom iz Ukrajine. Študentje slavistike so naredili skupino, kjer ukrajinske študente učijo slovenščine. Če želi še kdo kako pomagati, naj ji piše.

**Sklep:** ŠSFF se seznanja s poročilom predsednice ŠSFF.

**Glasovanje: Za:**  20 **Proti:** 0 **Vzdržani:** 0

**Ad 5.**

Poročilo prodekana študenta.

V Discord je nalepil povezavo do obvestila o nameri oddaje prostora K16. Prostor se bo v kratkem oddalo gostinskemu ponudniku in bo tam kavarna. V povezavi s to novico smo verjetno videli Sarino povezavo do prispevka Radia Študent, kjer problematizirajo oddajo prostora. Po njegovem mnenju študentje prostor za druženje zdaj imamo in v tem, da je prostor zaklenjen, ne vidi težave. Do ključa lahko pride kdorkoli želi, samo slediti je treba določenemu postopku: prodekana študenta se o tej nameri obvesti in on potem študenta doda na seznam. Prostora, ki bi bil odprt od jutra do večera in kjer bi si lahko sami stregli hrano in pijačo, pa ne bo, ker tako vodstvo kot on v tem ne vidijo smisla. Na Tobačni je lep prostor in tam se lahko družimo in ga uporabljamo tudi za neformalna srečanja. Kaj več bi bilo nepotrebno. Ukrajinski študentje: čim bolj se jim skušajmo približati. Imamo jih 6, dva imata tudi stalno prebivališče v Sloveniji. Ne pozabljajmo tudi na ruske študente, ki jih je vojna prizadela, saj vanjo niso vpleteni, vsaj ne neposredno, tu zgolj študirajo. Pripravili so razpis za promocijska sredstva za oddelke, ki jih bodo oddelki lahko dobili za pripravo video prispevkov in za ostale promocije, namenjene promoviranju oddelka za večje število prijav na vpis. Pri tem naj čim bolj sodelujemo, v komisji za razdelitev sredstev je tudi on (Jonathan). Sredstva za letos: 10.000€, največ 500-600 na oddelek. Pripravlja se sprememba zakona o urejanju položaja študentov. Sicer lahko samo od blizu opazujemo, kaj bo iz tega, upajmo pa na pozitivne spremembe. Če ga potrebujemo, nam je vedno na voljo.

Nika Gradišek: kot predstavnica na oddelku za sociologijo podpira iniciativo za avtonomni študentski prostor, saj je pomembno, da imamo svoje in ločene prostore, namenjene posebej za društva, posebej zaradi prostorske stiske na fakulteti. Problematika še obstaja in bo kot predstavnica še naprej stala za pozivi. Vabi tudi k branju članka Radia Študent. Zaveda se, da ni vse v rokah vodstva, ampak pozivi s strani študentov bodo še naprej, študentstvo se bo še naprej mobiliziralo.

Jonathan tudi podpira to, da se oglašamo, in bo vodstvu tudi posredoval naše smiselne komentarje, prav tako tudi članek Radia Študent v branje. Novih prostorov realno ne bo do prevzema strojne fakultete, a pozivi naj bodo še naprej, ker bo koristno, sploh ko dejansko dobimo nove prostore. Ko bo prevzem stekel (če sploh bo, nadfakultetni faktorji), bo treba takrat jasno povedati, kaj študetnje želimo. Naj imajo sploh mlajši predstavniki in študentje v mislih to, da se borimo za študente in boljše študentske razmere. Na izmenjavah, kjer je bil, je bilo to mnogo bolje urejeno kot pri nas.

Na tej točki se nam je pridružila Taja Ivanc.

**Sklep:** ŠSFF se seznanja s poročilom prodekana študenta.

**Glasovanje: Za:**  21 **Proti:** 0 **Vzdržani:** 0

**Ad 6.**

Poročilo senata.

Poročilo je pripravil Vid Karlovšek.

Osma redna seja Senata FF je potekala 23. 2. 2022. Najprej je poročala dekanja, ki se je zahvalila vsem oddelkom fakultete za ažurnost pri pripravi vpisnih pogojev po navodilu NAKVIS-a in UL. Omenila je, da od ponedeljka, 21. 2. 2022, na fakulteti ni več treba preverjati PCT pogoja. Na fakulteti so 11. in 12. 2. 2022 potekali informativni dnevi, v tednu od 21.–25. 2. 2022 pa dnevi odprtih vrat. Vsi predstojniki in predstojnice so poročali o zelo dobrem odzivu. Na fakulteti se je v sodelovanju z Goethejevim inštitutom izvedel dogodek Humanizem & mi. Fakulteta je bila uspešna na razpisu Evropske noči. V pripravi je tudi Liber.ac – Sejem akademske knjige 2022.

Glede kadrovskih zadev ni bilo nič problematičnega, senatorji smo, kot ponavadi, potrjevali izvolitve visokošolskih delavcev v višje habilitacijske nazive in pa poročevalce za oceno strokovne usposobljenosti v postopku izvolitve. Vsi so bili uspešno izvoljeni.

Študijske zadeve 1. in 2. stopnje – potrjevali smo spremembe sestavin predmetnika na prvostopenjskih študijskih programih Muzikologija, Prevajalstvo in Rusistika ter na drugostopenjskih študijskih programih Muzikologija, Andragogika, Tolmačenje in Prevajanje. Šlo je za standardne spremembe – spremembe učnih načrtov, semestra izvajanja, uvedbo novih predmetov ipd. Daleč največ sprememb je bilo na programu Muzikologija, kar gre pripisati uvedbi dvopredmetnega študija muzikologije v naslednjem šrudijskem letu.

Na senatu smo nato potrdili tudi redakcijske popravke sprememb obveznih sestavin v vlogah za združevanje določenih prvostopenjskih in drugostopenjskih študijskih programov ter spremembe pogojev za vpis na prvostopenjske študijske programe.

V zvezi s študijskimi zadevami 3. stopnje ni bilo nič nepričakovanega ali problematičnega.

Prodekanja za kakovost je predstavila Poslovno poročilo s poročilom o kakovosti za leto 2021. Kot pomembnejši dosežek v letu 2021 je izpostavila dokončan proces združevanja študijskih programov in vnos le-teh v evidenco študijskih programov na UL. V študijskem letu 2020/2021 je bilo na FF v programih 1. in 2. stopnje vpisanih več študentov kot prejšnje leto. Število diplomantov na 1. in 2. stopnji študija se je povečalo, na doktorskem študiju pa je naziv doktor oz. doktorica znanosti doseglo nekaj manj študentov kot prejšnje leto. Prehodnost se počasi izboljšuje, vendar prehod med 1. in 2. letnikom prve stopnje ostaja sorazmerno nizka, 47 %. Na prvi stopnji se med 2. in 3. letnikom prehodnost precej zviša, na drugi stopnji pa je več kot 80 %. Analize študentskih anket izkazujejo skupno oceno študijskih programov 3,9, medtem ko so same izvajalke in izvajalci ter predmeti ocenjeni z oceno 4,5.

28. 2. 2022 je potekala izredna seja senata, ki je bila sklicana zato, da bi senatorji potrjevali Letno računovodsko poročilo za leto 2021. Prodekanja za organizacijo dela fakultete je predstavila povzetek izkaza prihodkov in odhodkov. Prihodki poslovanja so se glede na preteklo leto povečali, prav tako pa so se povečali tudi odhodki, in sicer za 4,65 %. Ugotovljen je presežek odhodkov nad prihodki. Epidemija je bila glavni razlog za večanje odhodkov pri vseh postavkah za kritje stroškov blaga, materiala in storitev. Ti so bili v letu 2019 in 2020 precej manjši. Zaključni sklep oz. ugotovitev je bila, da fakulteta ne posluje slabo, temveč dobi premalo sredstev iz vira Ministrstva za izobraževanje, znanost in šport. Senatorji smo poročilo sprejeli oz. potrdili. Potrdili smo tudi predlog za spremembo obveznih sestavin dvopredmetnega študijskega programa 1. stopnje Južnoslovanski študiji, ki je izostal iz glasovanja na prejšnji, redni seji senata.

Pod točko Razno je dekanja izpostavila, da so v vodstvu fakultete evidentirali vse ukrajinske in ruske študente, ki jim bo FF, če bo to potrebno, nudila solidarnostno pomoč (podobno kot v času epidemije). Angažirala se bo tudi Univerza v Ljubljani, ki bo pomoč nudila preko projekta »Srčna UL«. Prav tako se bo fakulteta, če bo potrebno, povezala s humanitarnimi organizacijami in skušala tem študentom pomagati in čim bolj olajšati življenje in študij pri nas.

**Glasovanje: Za:**  21 **Proti:** 0 **Vzdržani:** 0

**Ad 7.**

Poročilo upravnega odbora FF. Poročila ni bilo, zato ta točka ni bila izvedena.

**Ad 8.**

Poročila s komisij in odborov FF.

Sara Svati Sharan: Komisija za dodiplomski in magistrski študij: nič problematičnega, sprejemalo se je spremembe sestavin študijskih programov, večinoma rošade iz letnega v zimski semester, menjava nosilcev predmetov, obravnavalo se je tudi prošnje za pisanje zaključnega dela v tujem jeziku. Potekala je debata o obljubah UL, da bo vzpostavila neko strategijo obravnavanja teh prošenj, kar pa še ni storila, tako da se prošnje obravnava brez zunanjega kriterija po načelu smisla. Statutarna na UL: največ so se pogovarjali o ugotavljanju mandatov dekanov glede na prehodno obdobje, kako to zamejiti, ali lahko ponovno kandidirajo, čeprav so na tej funkciji že več let, saj takrat še ni bilo omejitve največ 8 let. ZVIS je tudi šele naknadno določil neko omejitev, torej se postavlja vprašanje, ali lahko sploh kandidirajo ali ne, ogromno časa za ugotavljanje, kateri člen se nanaša na kaj. Sprejel se je pravilnik o mladih raziskovalcih. Zaradi spremembe zakonodaje morajo univerze uskladiti obstoječe pravilnike, zato je bil ta pravilnik sprejet, da bo namreč lahko vplival že na naslednje študijsko leto. Novosti: ni več starostne omejitve, samo omejitev, da se lahko za mlade raziskovalce prijavijo ljudje v roku največ 4 leta po zaključeni drugi stopnji, manj teže tudi na ocenah (povprečje), nekaj še a več teže na samem razgovoru. Pomembna novost: prej se je za zamenjavo mentorja lahko dogovoril mentor sam, zdaj pa lahko tudi MR. sam poda prošnjo za zamenjavo, tudi če se mentor ne strinja, se potem rektor odloča, ali lahko mentorsko vlogo prenese na nekoga drugega. Ne ve točno, kdaj stopi v veljavo, ker ga mora potrditi še senat UL, predvidoma naj bi veljal že marca.

Tamara Šterk: Komisija za tutorstvo: 12.4. ob 17ih in 14.4. ob 10:30 bodo potekali informativni dnevi za tutorstvo, obvestila še pridejo.

Izidor Ramšak: vprašanje za Saro, glede manjšega pomena ocen: se profesor in študent lahko zmenita, tudi ne glede na ocene? Če se nekdo izkaže na pogovoru, različno povprečje npr. 9 in 10 ne bo tako pomembno. Ali bo minimalno povprečje tudi ostalo? Nesa Vrečer: minimalno povprečje 8 je pogoj, da te eVŠ sploh spusti naprej v prijavo za mladega raziskovalca. Razen starostne omejitve torej dejanskih sprememb ne bo. Vseeno bo na povprečju manj poudarka, največ točk ti prinese izbira mentorja oz. razgovor z njim.

Nesa Vrečer: KDMŠ je trajal 20 min, nič za poročati.

**Sklep:** ŠSFF se seznanja s poročili s komisij in odborov FF.

**Glasovanje: Za:**  21 **Proti:** 0 **Vzdržani:** 0

**Ad 9.**

Mnenja o pedagoški usposobljenosti. Na tej točki so sejo zapustili Marko Durdubakov, Neža Vengust in Lara Oštrbenk.

**Sklep:** ŠSFF podaja mnenje o pedagoškem delu Kristine Gregorčič, ki je v postopku za ponovno izvolitev v naziv asistentke za angleški jezik.

**Sklep:** ŠSFF podaja mnenje o pedagoškem delu Maje Malec, ki je v postopku za ponovno izvolitev v naziv docentke za filozofijo.

**Sklep:** ŠSFF podaja mnenje o pedagoškem delu Blaža Repeta, ki je v postopku za prvo izvolitev v naziv izrednega profesorja za geografijo.

**Sklep:** ŠSFF podaja mnenje o pedagoškem delu Saše Podgoršek, ki je v postopku za prvo izvolitev v naziv docentke za didaktiko nemščine.

**Sklep:** ŠSFF podaja mnenje o pedagoškem delu Anje Mrak, ki je v postopku za ponovno izvolitev v naziv asistentke za primerjalno književnost in literarno teorijo.

**Sklep:** ŠSFF podaja mnenje o pedagoškem delu Davida Gosarja, ki je v postopku za ponovno izvolitev v naziv asistenta za psihologijo.

**Sklep:** ŠSFF podaja mnenje o pedagoškem delu Mladena Uhlika, ki je v postopku za prvo izvolitev v naziv izrednega profesorja za ruski jezik.

**Sklep:** ŠSFF podaja mnenje o pedagoškem delu Ane Cergol Paradiž, ki je v postopku za ponovno izvolitev v naziv docentke za novejšo in sodobno zgodovino.

**Glasovanje: Za:**  18 **Proti:** 0 **Vzdržani:** 0

**Ad 9.**

Finančno poročilo.

Larina Griessler: Odprli in zaključili smo razpis za 3. razpisno obdobje. Ne smemo pozabiti, da morajo nekateri poslati še poročila za 2. razpisno obdobje, ne glede na to, da se izvedba projekta zavleče v marec. Tudi če izvajalec pošlje predračun v excelu, naj ga pošljemo komisiji v PDF-ju, ker potem ona ne more narediti naročilnice. Prijavljenih je bilo 23 projektov, torej so finančne kapacitete zelo obremenjene, zato naj prijavimo kaj še na ŠOFF. Marsikaj ve, da ne gre, a kakšno hrano, Mercator, to naj pa le. ŠOUL je prekinil pogodbe z Umagom in Primo, tako da lahko iščemo ponudnike za tisk in prevoz skupaj ŠOFF in ŠSFF. FK je iskala možnosti, da bi točke zvišali, ker bi prvotno glede na vse prijave morala biti točka vredna 0,40 centa, kar je nič. Na koncu jim je uspelo sestaviti vrednost točke cca 0,80 centov. Pošlje še na mail razdelitev sredstev. Naj res poskusimo kaj prijaviti še na ŠOFF.

**Sklep:** ŠSFF se seznanja s poročilom finančne komisije.

**Glasovanje: Za:**  18 **Proti:** 0 **Vzdržani:** 0

**Ad 10.**

Razno.

Jonathan: Pravilnik ŠSFF: lani so oblikovali interno komisijo za oblikovanje novih pravilnikov, kjer je bil član tudi on, zdaj pa je še edini preostali član. Sestavili so grob osnutek, ker pa je s strani pravne službe FF prišel poziv za ureditev naših aktov, saj so si pogosto v nasprotju, je to potrebno končno urediti. Sestavil bo manj grob osnutek in nam ga poslal, da do naslednje seje pripravimo komentarje in predloge. Če bodo komentarji dobri, ga lahko morda potrdimo že na naslednji seji, da gre potem še na senat. Tega se lotevamo ponovno, ni več veliko dela, ker so že lani postavili dobro osnovo in se pri tem oprli na pravilnik ŠSUL. Pomembno je, da to preberemo res natančno in ugotovimo, če kaj manjka ali je kaj potrebno popraviti, da to potem sprejmemo in damo senatu v potrditev.

Sara Svati Sharan: Z Rezistenco so bile na izobraževanju zaupnih oseb na UL. Za FF ni tako pomembno, ker tu so zaupne osebe že leto in pol, morda dve leti, tudi na ŠSFF so že izvajale akcijo o spolnem nasilju, torej naj bi tu študentstvo že vedelo, da zaupne osebe obstajajo. Če jih kdo rabi, naj jih preusmerimo na Jasno Podreka in ostale tri. Na drugih fakultetah pa so končno imenovali osebe za vsak faks, imeli so tudi izobraževanje za zaupne osebe, kjer so povedali tudi to, kaj so pravilniki in kaj je njihova vloga, koliko lahko pomagajo in na koga naj preusmerijo po potrebi naprej. Rezultate ankete iz novembra-maja še meljejo, da raziskavo končajo, bo še trajalo nekaj časa. Načeloma obstaja mehanizem pomoči zdaj tudi na ostalih fakultetah.

Seja se je zaključila 29. 3. 2022 ob 16:15.

Gregor Gartner, tajnik ŠSFF

Brina Minca Herlec, predsednica ŠSFF